Vermeende plaasaanvallers laat vaar borgtogaansoekDries Nieuwoudt (75) is in ‘n plaasaanval vermoor. (Foto: Verskaf) Twee van Dries Nieuwoudt (75) en sy vrou, Mariana (69), se vermeende aanvallers het Maandag hul borgtogaansoek in die hof op Cullinan laat vaar. Lawrence Makhubela en Jacob Maponyane is op 28 Januarie aangekeer in verband met die aanval wat Dries Nieuwoudt se lewe geëis het. Die twee staan tereg op aanklag van moord en roof met verswarende omstandighede. ŉ Derde vermeende betrokkene verskyn na verneem word Maandag in die hof, terwyl die saak teen Makhubela en Maponyane tot volgende maand uitgestel is. Maroela Media het vroeër berig die egpaar is die middag van Maandag 21 Desember op hul plaas naby Hammanskraal aangeval, maar is eers Woensdag te hulp gesnel nadat Mariana Nieuwoudt die deur van die badkamer waarin sy toegesluit was, kon oopbreek en hulp ontbied het. Dries Nieuwoudt het kort daarna gesterf. Sy seun, Andries, sê sy ma is nog geweldig getraumatiseerd deur die gebeure. Sy het egter goed herstel van haar beserings. “Onder die omstandighede gaan dit goed met haar gesondheid. “Ons almal se lewe is in ŉ oogwink op die kop gekeer.” Casper Liversage, voorsitter van die Hammanskraal-gemeenskapspolisiëringsforum (GPF), het die polisie se ondersoekspan en die Nasionale Vervolgingsgesag geloof vir hul werk aan die saak. Hy sê die polisie en GPF-lede het dag en nag gewerk om die vermeende aanvallers aan te keer, terwyl die saak boonop as ŉ prioriteit hanteer is. “Die polisie was absoluut toegewyd daaraan om die saak op te los. Ons wil vir almal betrokke baie dankie sê.” Liversage het ook ŉ beroep op mense gedoen om by hul naaste GPF-strukture betrokke te raak. “Raak betrokke by jou bure en skakel in by die GPF – dit werk werklik,” het hy gesê.